Martin Henriksen (DF), 2007-01-12:
Som det allerede er fremgået, er forslaget en del af velfærdsforliget, og derfor kan vi da også støtte forslaget.
Meningen med forslaget er at give endnu flere muligheden for at få udviklet kompetencer til gavn for den enkelte og dermed til gavn for samfundet.
Når vi sammenligner os internationalt, er voksen- og efteruddannelsesaktiviteten i Danmark høj.
En stor del af arbejdsstyrken deltager årligt i forskellige voksen- og efteruddannelseskurser, og dermed er der et godt fundament at bygge videre på.
Det er en udfordring, som skal håndteres.
Grundlæggende færdigheder er en fordel på arbejdsmarkedet og medfører højere selvtillid og kan derudover styrke den enkeltes deltagelse i samfundslivet.
Vi skal sikre, at også de, der er under 18 år, og som har et behov for dette tilbud, kan få det, og Dansk Folkeparti er enig i, at der er behov for at kunne fravige den nuværende aldersgrænse på 18 år.
Som et konkret eksempel kan nævnes – og det var hr. Carsten Hansen også inde på – at unge under 18 år, som på den ene eller anden måde hører under Kriminalforsorgen, nu kan få et tilbud om at opkvalificere deres kompetencer, og dermed kan de få noget meningsfuldt at tage sig til, mens de afsoner deres straf fra samfundet.
Kriminalforsorgen har i øvrigt på foranledning af Dansk Folkeparti netop iværksat en undersøgelse med henblik på at klarlægge, hvor mange af de indsatte, der deltager i forskellige uddannelsesforløb bl.a. for ordblinde.
I den anledning kunne man opfordre regeringen – og det kunne måske være et næste skridt – til at indføre obligatoriske test af samtlige indsatte med henblik på at tilvejebringe statistiske oplysninger, så vi i endnu højere grad kan målrette tilbuddene til de grupper, der har behov for tilbuddene.
Derudover skal den forberedende voksenundervisning i højere grad kombineres med en arbejdsmarkedsuddannelse for på den måde at øge mulighederne for et aktivt liv på arbejdsmarkedet senere hen.
Som jeg også har nævnt før, er det i dag en udfordring at få fat på de mennesker, som har problemer med f.eks. at regne og skrive.
Derfor afsættes der midler til en styrkelse af indsatsen med opsøgende læse-, skrive- og regnekonsulenter.
Deltagere i arbejdsmarkedsuddannelser får ligeledes muligheder for at få undersøgt deres læse- og skrivefærdigheder, og der iværksættes et forsøg, hvor ledige i forbindelse med aktivering kan få undersøgt deres læse- og skrivefærdigheder, og forsøget målrettes personer med kort eller ingen uddannelse.
Der iværksættes også et forsøg med it og engelsk på forberedende voksenundervisnings-niveau.
Her mener jeg dog, at det er vigtigt at understrege, at indsatsen selvfølgelig først og fremmest handler om basale danskkundskaber og regnefærdigheder, og først når dette er på plads, giver det mening at overveje undervisning i f.eks. it og engelsk.
Derfor skal ressourcerne selvfølgelig prioriteres rigtigt og fornuftigt, og derfor er det også godt, at det starter blødt op på forsøgsbasis, og hvis erfaringerne er gode, vil vi selvfølgelig ikke afvise at kigge på en permanent ordning.
Men jeg synes også som de øvrige ordførertalere, at det her er et rigtig, rigtig positivt tiltag.
Da jeg sad og læste lovforslaget igen i går aftes, ved jeg ikke, om jeg, som hr. Carsten Hansen sagde, blev rørt, eller hvad det hedder, men jeg blev klar over, at jeg tror, at det kan rykke noget, det her.
Vi støtter lovforslaget.